Костадин Марков: След изборите трябва да намерим сили и да съставим правителство
Ние сме обречени оттук нататък България да се управлява в коалиции. Трябва да намерим сили и да съставим правителство, защото, ако в момента си позволим да влезем в изборна спирала, застрашаваме председателството на България на Европейския съюз и стабилността на държавата. Това каза Костадин Марков в предаването „Още от деня” по БНТ1. Марков е водач на Коалиция „Реформаторски блок – Глас народен” в Бургас. Той трябваше да влезе в дебат с представител на „БСП – лява България”, който обаче не се яви в студиото.
„Може би след сутрешното изказване на лидера им Корнелия Нинова са решили да спрат медийните си участия. Даже вече се притеснявам да не са поели курс към революционна борба и г-жа Нинова да е слязла от коня и да се е качила на танк, защото по мирен начин не виждам как ще спечелят изборите”, каза Марков на шега, допълвайки, че все пак се надява БСП да влязат в дебат по важните теми. Марков сподели и своите очаквания за следващия кабинет.
„В следващия парламент не може да се постигне конфигурация без участието на партиите – формат ЕНП, плюс подкрепата може би отново на патриотите или на г-н Марешки. Не виждам друг вариант да се състави правителство. Единственият възможен кабинет е дясноцентристки”, заяви още Марков. Той изрази мнение, че дори Корнелия Нинова да спечели изборите с 0,1% преднина няма опции за съставяне на правителство.
Относно програмата на реформаторите, Марков сподели, че тя включва много решения, които ще помогнат за развитието на малкия и среден бизнес, който е гръбнакът на икономиката.
„Искаме ДДС да падне с 0.25% на година, което за четири години прави 1%. По наши сметки 1% означава половин милиард лева, които ще отидат в потребление и в инвестиции. Другото, което предложихме, е да се вдигне прагът за регистрация по ДДС – от 50 000 на 200 000лв. Така ще облекчим фирмите от разходи и счетоводители и хората ще работят спокойно”, разясни първият в листата на реформаторите.
Костадин Марков каза още, че е обнадежден, че заедно с новите коалиционни партньори, сред които и партията на Светльо Витков, ще постигнат добрия резултат на Реформаторския блок от предишните парламентарни избори.
http://news.bnt.bg/bg/a/izbori-2017kostadin-markov-reformatorski-blok-glas-naroden
Tags: СДС, Костадин Марков, БНТ